ב-13 במאי 2019 נקבע כי הוא יתמודד מול אנדרטייקר באירוע סופר שואודאון אשר נערך בערב הסעודית בקרב הראשון ביניהם אי פעם. באירוע זה, שנערך ב-7 ביוני, גולדברג הפסיד לאנדרטייקר. באירוע סאמרסלאם, שנערך ב-11 באוגוסט, גולדברג ניצח את דולף זיגלר. ב-7 בפברואר 2020 בתוכנית סמאקדאון, גולדברג הודיע שהוא מאתגר את "השד" בריי וויאט לקרב על האליפות האוניברסלית; וויאט נענה בחיוב לאתגר זה והקרב ביניהם הפך רשמי לאירוע סופר שואודאון אשר ייערך בערב הסעודית. בקרב עצמו, שנערך ב-27 בפברואר, ניצח גולדברג את "השד" בריי וויאט ובכך הוא זכה בפעם השנייה בקריירה באליפות האוניברסלית. בנוסף לכך, גולדברג הפך למתאבק הראשון שזוכה באליפות עולם לאחר שנכנס להיכל התהילה של ה-WWE. לילה לאחר מכן בתוכנית סמאקדאון, גולדברג פתח את התוכנית, כשהציב אתגר פתוח על התואר שלו בעזרת אמירת הביטוי הקבוע שלו, "מי הבא?" (באנגלית: "?Who's next"). רומן ריינס קטע אותו, הגיע לזירה עד למצב שבו השניים נקלעו לקרב מבטים ביניהם. האחרון נענה לאתגר של גולדברג בחיוב וכתוצאה מכך הקרב ביניהם נקבע לאירוע רסלמניה 36. לעומת זאת לאחר מכן, נודע שריינס לא יקח חלק בקרב נגדו עקב מצבו הרפואי וכתוצאה מכך לאחר כמה ימים נקבע שהמחליף של ריינס בקרב יהיה ברון סטרומן. בלילה הראשון של האירוע רסלמניה 36, שהוקלט ב-25 וב-26 במרץ (ושודר ב-4 באפריל), גולדברג הפסיד את התואר לסטרומן.